**HISTORIEN MOLDE ROTARYKLUBB**

Tekst: Magnus Trønningsdal desember 2019

Den 9. januar 1948 fikk klubben sitt charter med Ålesund RK som fadder. Banksjef Per Mordal var initiativtager og han fikk æren å være den første presidenten. Medlemmene, omkring 15 i tallet, besto alt vesentlig av godt voksne menn, mange med akademisk bakgrunn, videre aktive forretningsfolk og en og annen håndverker.

Alexandra Hotel var det faste møtested opp gjennom årene. Dugnadsinnsats har vært et kjent varemerke hele veien, enten det har dreiet som om skogplanting, planting av Hagtorntrær i Storgata, reising av den nye Vardestua, årlig rydding på Romsdalsmuseet, overlevering av gapahuk på Skaret (september 2018) eller administrering av Frelsesarmeens julegryte på Torget.

Vi skal heller ikke glemme den storslåtte makeringen rundt utdelingen av Deltakermedaljen i 1998 på stadion og ved Kongebjerka, der det ble satt opp en informasjonstavle i glass og betong. Den var tegnet av Kirsti Bjerkvik og med billedmontasje av Magnus Trønningsdal, begge klubbmedlemmer, Gunnar Bolsø var den utrettelige medaljegeneral og mottok sin Paul Harris-utmerkelse for innsatsen.

Ungdomsutveksling har også vært et kjent begrep opp gjennom årene.

Etter mange års nøling fikk kvinnene endelig innpass i Molde RK. I Kjell Bugges presidentperiode 2003-2004 ble 4 kvinner mottatt med applaus. Siden den gang har det vært jevne opptak. I 2007-2008 fikk klubben sågar sin første kvinnelige president i Signe Brunvoll, nøyaktig 50 år etter at hennes far var president i samme klubb.. I 2018 fusjonerte naboklubben Molde Øst med Molde Rotaryklubb. Det medførte en økning i medlemstallet på ca. 20.En beslutning som har vært udelt positiv. Den totale medlemsstokk pr. i dag teller 63, hvorav 18 er kvinner.

Fast møtested fra sommeren 2017 er Aker Stadion.